b"\n_START_ARTICLE_\nPaul Edmondson\n_START_SECTION_\nTraject\xc3\xb2ria esportiva\n_START_PARAGRAPH_\nEdmondson guany\xc3\xa0 el Campionat d'Europa de 125 cc amb KTM el 1989 i repet\xc3\xad l'\xc3\xa8xit l'any seg\xc3\xbcent, en qu\xc3\xa8 l'antic Campionat d'Europa esdevingu\xc3\xa9 Campionat del M\xc3\xb3n. El 1993 guany\xc3\xa0 el seu segon mundial amb Husqvarna i despr\xc3\xa9s canvi\xc3\xa0 a la catalana Gas Gas, marca amb la qual guany\xc3\xa0 el mundial de 125 cc el 1994 i el de 250 cc el 1996. Durant la seva \xc3\xa8poca a Gas Gas resid\xc3\xad llargues temporades a Catalunya i aprofit\xc3\xa0 per a guanyar el Campionat d'Espanya d'enduro de 1994 a 1996._NEWLINE_Entre el 1997 i el 2001 compet\xc3\xad als EUA, disputant entre d'altres el campionat Grand National Cross Country. Ja el 2002 torn\xc3\xa0 a Europa i reprengu\xc3\xa9 la participaci\xc3\xb3 en el Campionat del M\xc3\xb3n d'enduro, aquesta vegada en 250 cc 4T, acabant-hi subcampi\xc3\xb3 rere Peter Bergvall. El 2004 fou subcampi\xc3\xb3 rere Juha Salminen en categoria E2.\n_START_SECTION_\nDarrers temps\n_START_PARAGRAPH_\nA partir del 2007 es retir\xc3\xa0 del mundial, per\xc3\xb2 ha seguit competint al Regne Unit, guanyant diversos t\xc3\xadtols de campi\xc3\xb3 brit\xc3\xa0nic. El 2008 prengu\xc3\xa9 part al GP de Gal\xc2\xb7les puntuable per al mundial, i hi acab\xc3\xa0 quart tots dos dies."